EXTRACTO da Orde do 7 de xullo de 2025 pola que se establecen as bases para a concesión, en réxime de concorrencia competitiva, das axudas para a formación de doutores e doutoras das universidades do Sistema universitario de Galicia (SUG) en empresas e centros de innovación e tecnoloxía, programa Doutoramentos industriais, e se procede á súa convocatoria para o exercicio 2025 (código de procedemento IN606D).
Consellería de Educación, Ciencia, Universidades e Formación Profesional — III. Outras disposicións — 18/07/2025

BDNS (Identif.): 846369.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións (BDNS):
https://www.infosubvenciones.es/bdnstrans/GE/es/convocatoria/846369
https://www.infosubvenciones.es/bdnstrans/GE/es/convocatoria/846392
Os códigos asignados pola BDNS corresponden a un mesmo texto de convocatoria.
Primeiro. Entidades beneficiarias
Poderán ser beneficiarias destas axudas:
a) As empresas e os centros de innovación e tecnoloxía da Comunidade Autónoma que estean validamente constituídos, con domicilio social ou centro de traballo en Galicia e conten cun ano de antigüidade mínima no momento da presentación da solicitude de axuda que desexen contratar investigadores ou investigadoras predoutorais para realizar un proxecto de Doutoramento industrial en colaboración cunha universidade do SUG que lles sirva como traballo de tese de doutoramento e sexa do seu interese.
Segundo o artigo 1 do anexo I do Regulamento (UE) nº 651/2014, considerarase empresa toda entidade, independentemente da súa forma xurídica, que exerza unha actividade económica.
Os centros de innovación e tecnoloxía da Comunidade Autónoma son aqueles que figuran inscritos (ou teñan resolución de recoñecemento como centro tecnolóxico ou centro de apoio á innovación tecnolóxica de ámbito estatal) no rexistro regulado no Real decreto 2093/2008, do 19 de decembro, polo que se regulan os centros tecnolóxicos e os centros de apoio á innovación tecnolóxica de ámbito estatal e se crea o rexistro de tales centros.
b) As universidades do SUG que desexen participar na execución dun proxecto de investigación industrial ou de desenvolvemento experimental que se desenvolva en colaboración cunha empresa ou centro de innovación e tecnoloxía con domicilio social ou centro de traballo en Galicia e asumir a dirección dunha tese de doutoramento asociada.
Segundo. Obxecto
1. Esta orde establece as bases reguladoras e a convocatoria para o ano 2025 das axudas para o desenvolvemento de proxectos de Doutoramento industrial, programa Doutoramentos industriais, da Consellería de Educación, Ciencia, Universidades e Formación Profesional, en réxime de publicidade, obxectividade e concorrencia competitiva, código de procedemento administrativo IN606D.
O programa Doutoramentos industriais ten como obxectivos:
a) Promover a colaboración efectiva e a transferencia de coñecemento entre as universidades do SUG e o tecido empresarial mediante a sinatura de convenios ou acordos que regulen o desenvolvemento dun proxecto de investigación industrial.
b) Potenciar a captación de mozos e mozas investigadores e investigadoras para que desenvolvan proxectos de investigación nas empresas e centros de innovación e tecnoloxía que os contraten e que lles permita obter un doutoramento industrial en sectores de interese estratéxico rexional.
c) Posibilitar a incorporación de persoal doutor mozo ás empresas, unha vez que remate a axuda e desta maneira abrirlles novas saídas profesionais.
d) Fortalecer a colaboración entre as empresas e as universidades do SUG.
2. As axudas concedidas ás empresas no marco da presente resolución axustaranse ao establecido no Regulamento (UE) 2023/2831 da Comisión, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea ás axudas
de minimis
.
3. Os organismos de investigación beneficiarios quedan obrigados a destinar a axuda recibida a usos relacionados con actividades non económicas e relativas a actuacións de I+D+i conforme o establecido no punto 2.1.1 do Marco comunitario sobre axudas estatais de investigación e desenvolvemento e innovación (2022/C 414/01).
Terceiro. Bases reguladoras
Orde do 7 de xullo de 2025 pola que se establecen as bases para a concesión, en réxime de concorrencia competitiva, das axudas para a formación de doutores e doutoras das universidades do Sistema universitario de Galicia (SUG) en empresas e centros de innovación e tecnoloxía, programa Doutoramentos industriais, e se procede á súa convocatoria para o exercicio 2025 (código de procedemento IN606D).
Cuarto. Contía
O importe total da convocatoria é de 2.625.000 € coa seguinte distribución anual:
As axudas serán para un período máximo de catro anos, que se contarán a partir da data da resolución de adxudicación das axudas ou da data do inicio do contrato, se esta é posterior á resolución.
A contía das axudas será:
a) Para a empresa ou centro de innovación e tecnoloxía:
a.1) Custos para o desenvolvemento do proxecto de Doutoramento industrial:
i) Custos de contratación da persoa doutoranda. O importe máximo de cada axuda é de 24.600 € para a primeira e segunda anualidade; 25.200 € para a terceira e 30.600 € para a cuarta. Este importe soamente poderá ir destinado ao financiamento dun contrato a tempo completo, incluíndo os seus custos sociais, aplicado á persoa seleccionada para a realización da tese de doutoramento no marco do proxecto de Doutoramento industrial.
ii) Establécese un complemento de 1.000 € anuais por axuda para cubrir os gastos asociados á contratación e para o seguro durante o período de estadía.
iii) Outros gastos relacionados co proxecto de Doutoramento industrial: ata un máximo de 5.000 € anuais.
a.2) Adicionalmente, aplicarase unha axuda para a realización de estadías no estranxeiro de tres meses de duración co obxectivo de contribuír á formación da persoa doutoranda. O seu importe máximo será de 6.000 €.
b) Para as universidades do SUG:
O importe máximo da axuda concedida á universidade para o desenvolvemento do proxecto de Doutoramento industrial será de 5.000 € anuais como axuda ás universidades públicas do SUG polos gastos de matrícula, de mobiliario, de equipamento, de investigación, de servizos e administrativos ocasionados (complemento universidade).
Por outra banda, concederase unha axuda de 5.000 € ao grupo de investigación, centro ou departamento en que se integre a persoa directora ou codirectora da tese de doutoramento polos gastos de dirección e tutorización da investigación, gastos de coordinación e administración, gastos informáticos, gastos de servizos, gastos de equipamento e gastos de investigación propios do grupo, centro ou departamento da persoa directora ou codirectora da tese de doutoramento que aparece na solicitude (complemento de integración). Esta axuda irá destinada ao grupo ou centro de investigación só en caso de que a solicitude que se presentou, coa persoa contratada como candidata, obtivese puntuación polo grupo ou centro de pertenza da persoa directora ou codirectora da tese de doutoramento, no caso contrario destinarase ao departamento en que se integra a persoa directora ou codirectora da tese.
Quinto. Prazo de presentación de solicitudes
O prazo de presentación de solicitudes será dun mes, que contará a partir do día seguinte ao de publicación desta orde no
Diario Oficial de Galicia
.
Entenderase como último día do prazo o correspondente ao mesmo ordinal do día de publicación. Se o último día do prazo for inhábil, entenderase prorrogado ao primeiro día hábil seguinte e, se no mes de vencemento non houber día equivalente ao inicial do cómputo, entenderase que o prazo expira o derradeiro día do mes.
Santiago de Compostela, 7 de xullo de 2025